ORDE do 29 de xullo de 2009 pola que se clasifica como mixta a Fundación para el Deporte, la Cultura y la Innovación en Galicia, Gadesport.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/08/2009

Visto o expediente de clasificación da Fundación para el Deporte, la Cultura y la Innovación en Galicia, Gadesport, con domicilio en Ferrol.
Supostos de feito:
1. Alberto Pérez San Martín, actuando en representación da Fundación para el Deporte, la Cultura y la Innovación en Galicia, Gadesport, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ferrol, o vinte e sete de abril de dous mil nove, ante o notario Manuel Aceituno Pérez, co número de protocolo setecentos cincuenta e nove, por Ricardo Miguel Pérez Lama, Federico José Pérez-Lago Gómez e Ana María Pérez Gómez que actúan no seu propio nome e dereito.
3. Segundo consta no artigo 6 dos seus estatutos, a fundación ten por obxecto:
A organización de eventos deportivos, de promoción turística, culturais e de lecer.
Desenvolvemento de proxectos deportivos, turísticos e de I+D+i.
Organización e participación en feiras, exposicións, certames, salóns e demais actos de natureza análoga ás actividades obxecto da fundación.
4. O padroado inicial da fundación está formado por Ricardo Miguel Pérez Lama, Federico José Pérez-Lago Gómez e Ana María Pérez Gómez.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como mixta a Fundación para el Deporte, la Cultura y la Innovación en Galicia, Gadesport, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como mixta e á súa adscrición á Consellería de Presidencia, Administracións Públicas e Xustiza.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e un de xullo de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación para el Deporte, la Cultura y la Innovación en Galicia, Gadesport, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 29 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza